《雪中观渔》
元代·朱德润

同云蔽天江茫茫，门前雪高一尺强。渔人并舟鼓双棹，大罾入水瑶绳长。

老翁哺儿姑曳网，瓮头酒熟炊粳香。醉中不脱一蓑玉，仰天叫笑鸣双榔。

自从水利算湖泺，渔盐大载需官场。耕桑虽佳租税急，县前胥吏如贪狼。

江天四时各有象，人世反覆多炎凉。劝君更放雪中饵，饥鲸挂鬣江中央。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。